钦定古今图书集成/明伦汇编/官常典/第388卷 > 沈焕
## 钦定古今图书集成/明伦汇编/官常典/第388卷 > 沈焕

按《宋史》本传：“焕字叔晦，定海人。试入太学，始与临川
陆九龄为友，从而学焉。乾道五年，举进士，授馀姚尉、
扬州教授。召为太学录，以所躬行者淑诸人，蚤暮延
见学者，孜孜诲诱，长贰同僚忌其立异。会充殿试考
官，唱名日序立庭下，帝伟其仪观，遣内侍问姓名，众
滋忌之。或劝其姑营职，道未可行也，焕曰：‘道与职有
二乎’？”适私试发策，引《孟子》：“立乎人之本朝而道不行，
耻也。”言路以为讪己，请黜之。在职才八旬，调高邮军
教授而去。